**Györtelek Község Önkormányzata Képviselő-testületének**

**8/2021. (IX. 02.) önkormányzati rendelete**

**a települési támogatás és az önkormányzat által nyújtott egyéb szociális ellátások helyi szabályairól**

Györtelek Község Önkormányzatának Képviselő-testülete az  Alaptörvény  32. cikk (1) bekezdés a) pontjában meghatározott feladatkörében, az Alaptörvény 32. cikk (2) bekezdésében és Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8. pontjában meghatározott feladatkörében eljárva, a 8-17.§-ok, illetve a 21-22.§-ok tekintetében a szociális igazgatásról és szociális ellátásokról szóló 1993. évi III. törvény 1. § (2) bekezdésében, 26. §-ában, a 32.§ (1) bekezdés b) pontjában, 10. § (1) bekezdésében, 132. § (4) bekezdésének g) pontjában és a 134/E. §-ban, alapján, tekintettel a 32.§ (3) bekezdésben a 25.§ (3) bekezdés b) pontjában, a 45.§ (1)-(4) bekezdésekben és a 17.§ (5) bekezdésben kapott felhatalmazás alapján, továbbá a 20.§ tekintetében a szociális igazgatásról és szociális ellátásokról szóló 1993. évi III. törvény 48.§ (4) bekezdésében kapott felhatalmazás alapján, a  közfoglalkoztatásról és a közfoglalkoztatáshoz kapcsolódó, valamint egyéb törvények módosításáról szóló 2011. évi CVI. törvény 1. § (4a) bekezdés b) pontjában kapott felhatalmazás alapján, valamint a 18.§ tekintetében gyermekek védelméről és a gyámügyi igazgatásról szóló 1997. évi XXXI. törvényben 18.§ (1)- (2) bekezdésében, a 131. §. (1) bekezdésében kapott felhatalmazás alapján a következőket rendeli el:

**1.A rendelet hatálya**

**1. §**

*Az e rendeletben, valamint a szociális igazgatásról és szociális ellátásokról szóló 1993. évi III. törvény (továbbiakban: Szt.) 17. § (5) bekezdésében, 25. § (3) bekezdés b) pontjában, 45. §-ában (települési támogatás), valamint 48. §-ában (köztemetés) meghatározott szociális hatáskörök gyakorlását a****képviselő-testület a (továbbiakban: Képviselő-testület) a Polgármesterre ruházza át.***

**2. Értelmező rendelkezések**

**2. §**

(1) E rendelet alkalmazásában - ettől eltérő rendelkezés hiányában –

a) a rendeletben szabályozott **Gyermek és fiatal felnőtt rászorultságára tekintettel igényelt települési támogatás** tekintetében családként az 1997.évi III. törvény (továbbiakban: Gyvt.) 19. § (4) bekezdésében meghatározott közös háztartásban élő közeli hozzátartozókat kell figyelembe venni;

b)**gyermek**: a Polgári Törvénykönyvről szóló 2013. évi V. törvény 2:10. § (1) bekezdése szerinti kiskorú;

c) **fiatal felnőtt**: az a nagykorú személy, aki 25. évét még nem töltött be;

d) **természetbeni ellátás:** olyan támogatás, amellyel az önkormányzat anyagi javak biztosításával, szolgáltatások kifizetésével nyújt segítséget;

e) **elemi kár:** időjárással összefüggésbe hozható esemény - különösen árvíz, belvíz, szélvihar, felhőszakadás stb. - hatására, valamint tűzeset miatt bekövetkező kár

 f) **rendkívüli élethelyzetnek** kell tekinteni, ha a kérelmező

fa) bűncselekmény sértettjeként anyagi segítségre szorul, vagy

fb) elemi kár elhárítása (ár-, belvíz, tűz) miatt anyagi segítségre szorul, vagy

***fc)*** kórházi kezelés alatt állt, vagy kórházi kezelést  vett igénybe, műtéten esett át, műtéti beavatkozást vesz,vett igénybe, baleset, egyéb ok (egyéb ok elsősorban: életvitelt befolyásoló-születésszabályozó- gyógyászati- segédeszközt vesz igénybe) miatt anyagi segítségre szorul, (a vonatkozó igazolások bemutatásával), vagy

**fd)**szülő gyermeke születése miatt szorul anyagi segítségre, vagy

**fe)**szülő, gyám a gyermeke, fiatal felnőtt középiskolai, vagy felsőoktatási beiskolázása miatt szorul anyagi segítségre.

g) **létfenntartási gondnak** kell tekinteni, ha a kérelmező

ga) egyedülálló, és rokkantsági, öregségi vagy egyéb nyugdíjban részesül, és a jövedelme nem  éri el az öregségi nyugdíj mindenkori legkisebb összegének 130%-át,

gb)  megélhetése  valamilyen  előre  nem  látható  esemény  bekövetkezése  okán  igazolt  módon  veszélyeztetve van.

gc) egyedülálló, ellátatlan személy.

*h)* ***életvitelszerű tartózkodás****: E rendelet alkalmazásában életvitelszerű tartózkodásnak kell tekinteni, ha a kérelmező és hozzátartozója a lakóhelyül szolgáló ingatlanban szervezi az életét, az életvitelhez szükséges tevékenységeket jellemzően ott folytatja, valamint a közüzemi szolgáltatásokat ezen ingatlanon veszi igénybe, továbbá a kérelem benyújtásakor, hivatalból történő megállapítás esetén, a döntés időpontjában a központi személyi adat- és lakcím nyilvánítatásban szereplő lakóhely vagy tartózkodási hely bejelentésének dátuma 6 hónapnál korábbi.*

(2) A rendeletben szabályozott ellátásokra nem jogosult az a személy, aki az Szt. 4.§ (1) bekezdés b) pontjában meghatározott vagyonnal rendelkezik, kivéve az elhunyt eltemettetésére igényelt települési támogatás, gyermek és fiatal felnőtt rászorultságára tekintettel igényelt települési támogatás, köztemetés, 65 év felettiek támogatása esetében.

**3.Ellátások formái**

**3.§**

 (1) A jogosult részére - az e rendeletben meghatározott feltételek szerint –

1. **települési támogatás**

aa) gyógyszertámogatás

ab) lakhatási támogatás

1. **rendkívüli települési támogatás:**

ba) elhunyt személy eltemettetésének költségeihez való hozzájárulás, (továbbiakban: temetési támogatás )

bb) eseti támogatás

bc) közmű-visszakötési támogatás

c) **gyermekek és fiatal felnőttek**rászorultságára tekintettel igényelt települési támogatás (továbbiakban: beiskolázási és születési támogatás)

**d) köztemetés**

**e)65 év felettiek támogatása**

**f) karácsonyi támogatás**   (továbbiakban együtt: szociális ellátás) nyújtható.

**4. Eljárási rendelkezések**

**4. §**

(1) Az e rendeletben szabályozott szociális ellátások iránti igényeket, kérelmet a Közös Önkormányzati Hivatalban, vagy annak Kirendeltségénél (továbbiakban: Hivatal) - az erre rendszeresített formanyomtatványon - lehet benyújtani. Az eljárás - indokolt esetben – hivatalból is indítható.

(2) A kérelem benyújtására az ellátás igénylője, annak törvényes képviselője vagy meghatalmazottja- igazoló dokumentum mellett- jogosult.

(3) A szociális ellátásra való jogosultság elbírálásához szükséges adatokra vonatkozóan a kérelmező köteles - az igényelt támogatástól függően - a családjában, vagy háztartásában élő személyek adataira, vagyoni és jövedelmi viszonyaira vonatkozó nyilatkozatokat, igazolásokat becsatolni. Köteles továbbá a kérelem nyomtatványon felsorolt igazolásokat - illetve ezek hivatalból történő beszerzéseihez szükséges hozzájárulásokat – mellékelni. A szociális ellátásban részesülő a jogosultság feltételeit érintő lényeges tények, körülmények megváltozásáról 15 napon belül köteles értesíteni az ellátást megállapító szervet.

(4) A jogosultsági feltételek fennállását, a rokkantságot, a fogyatékosságot, munkanélküliséget, az önkormányzattól vagy szociális intézményektől igénybe vett ellátást, közokirattal vagy teljes bizonyító erejű magánokirattal, illetve a Hivatalnál, az önkormányzat intézményeinél vezetett nyilvántartások adatainak felhasználásával kell igazolni.

***5. §***

***(1)*** *A hivatal a kérelmező által benyújtott kérelmet, illetve a közölt igazolások, adatok valódiságát megvizsgálja, szükség esetén környezettanulmányt végezhet az igénylők szociális, vagyoni körülményeinek feltárása érdekében a szociális ellátásra való jogosultság elbírálása során. Amennyiben a támogatást igénylő, vagy a hatáskör gyakorlója a településen való életvitelszerű tartózkodást vitatja, a helyzet tisztázására a lakóhelyül szolgáló ingatlan használatához kapcsolódó három egymást követő hónap villamos-energia számlájának bemutatása szolgál, vagy szükség esetén környezettanulmányt végezhet a körülményeinek feltárása érdekében a szociális ellátásra való jogosultság elbírálása során.* *A kérelmeket az egyes szociális ellátásokra vonatkozó feltételek megvizsgálása után döntésre előkészíti, a támogatásra való jogosultság fennállását folyamatosan figyelemmel kíséri*

(2) A környezettanulmány az elkészítésétől számított három hónapig érvényes.

(3) A tényállás tisztázása érdekében háziorvosi, szakorvosi, védőnői, pedagógiai vélemény, javaslat kérhető. A vagyoni körülmények további tisztázása érdekében a kérelmezőre és vele azonos lakcímen együtt lakó közeli hozzátartozókra vonatkozóan – hozzájáruló nyilatkozatuk alapján – további információk beszerezhetőek. Az adatok beszerzéséhez szükséges hozzájáruló nyilatkozatokat – a rendelkezésre bocsátott formanyomtatványon – a kérelmező köteles beszerezni és az eljáró hatóságnak átadni.

(4) A kérelemben foglaltak, a benyújtott igazolások, nyilatkozatok tartalmának ellenőrzése céljából a hivatal megkeresheti:

a) az állami adóhatóságot,

b) a polgárok személyi adatait lakcímét nyilvántartó szervet,

c) az igazolást kiállító szervet,

d) a munkáltatót.

**6. §**

(1) A támogatás megállapítása szempontjából a személyi adat- és lakcímnyilvántartás adatai az irányadók.

(2) A házastársak akkor tekinthetők külön élőknek, ha lakcímük különböző.

(3) Rendszeres ellátás iránti kérelmet legkorábban az adott ellátásra való jogosultság időtartamának lejárta előtt egy hónappal lehet benyújtani, mely esetben az új jogosultság kezdő időpontja a korábbi jogosultság lejártát követő nap.

(4) A rendszeres ellátásra való jogosultságot meg kell szüntetni, ha:

a) a jogosultság feltételei már nem állnak fenn, vagy jogosultságot kizáró körülmény következett be,

b) a jogosult azt kéri,

c) a jogosult meghalt,

d) az e rendeletben meghatározott egyéb okból.

(5) A (4) bekezdés szerinti megszüntetés időpontja a megszüntetésre okot adó körülmény bekövetkezése hónapjának utolsó napja.

**7.§**

(1) A támogatás rendeltetésétől eltérő célra való felhasználása esetén az önkormányzat az  igénybe vevőt a pénzbeli támogatás visszafizetésére, természetben nyújtott támogatás  esetén pedig a dolog visszaszolgáltatására, vagy a dolog, illetve a szolgáltatás értékének  megfelelő pénzösszeg visszafizetésére kötelezi. Amennyiben a visszafizetés nem vezet  eredményre, úgy az ingatlanra a tartozás ellenértékéig jelzálogjogot kell bejegyeztetni. A kérelmek elbírálása, a kár felmérése az építésügyi hatóság szakvéleménye alapján  történhet.

(2) A   Képviselő-testület –vagy az átruházott hatáskörben eljáró polgármester  a   települési támogatás   felhasználásának   ellenőrzése   keretében   a  felhasználást  alátámasztó  dokumentumok  (számla,  nyugta  stb.)  becsatolására  hívhatja  fel  a  jogosultat.

(3) Az Szt. 17.§ (5) bekezdés szerinti - méltányossági jogkörben - hozott döntés ellen fellebbezésnek nincs helye.

**5. Az egyes ellátásokra vonatkozó szabályok**

**Gyógyszertámogatás**

**8. §**

(1)*Gyógyszertámogatás állapítható meg annak a személynek, akinek családjában az egy főre jutó havi nettó jövedelem nem haladja meg az öregségi nyugdíj mindenkori legkisebb összegének (a továbbiakban: nyugdíjminimum) ötszörösét, egyedülélő esetében az egy főre jutó havi nettó jövedelem nem haladja meg az öregségi nyugdíj mindenkori legkisebb összegének (a továbbiakban: nyugdíjminimum) hatszorosát,*  feltéve, hogy

a) az Szt. 50. § (1)-(2) bekezdése alapján közgyógyellátásra nem jogosult,

b) krónikus betegségére tekintettel - a kérelem benyújtását megelőző három hónapban - rendszeresen szedett gyógyszereinek, használt gyógyászati segédeszközeinek az egészségbiztosítási szerv, háziorvos által igazolt havi-legalább 8.000,-Ft összegű- átlagköltségét igazolja, az arról szóló igazolást bemutatja.

(2) A támogatás éves keretösszege 30.000 forint/ kérelmező, amely egy év időtartamra állapítható meg.

*(3) A támogatás kiutalása természetbeni formában történik azt követően, hogy a gyógyszer, gyógyászati segédeszköz térítési díjáról szóló igazolást a kérelmező bemutatja, (gyógyszertári igazolás, háziorvosi igazolás alapján.) A támogatás kifizetésének feltétele, hogy a benyújtott gyógyszertári számlák összege elérje, vagy meghaladja a minimum 5.000,-Ft összeget.*

(4) A gyógyszertámogatás iránti kérelmet a helyileg rendszeresített nyomtatványon kell benyújtani.

(5) A kérelemhez mellékelni, csatolni kell a háziorvosi igazolást, igazolást a biztosított havi receptköteles gyógyszerköltségéről, és a kérelmező és családja jövedelemigazolásait, jövedelemnyilatkozatot, továbbá, amennyiben rendelkezésre áll, az Szt. 49-50.§-a szerinti közgyógyellátás elutasításáról szóló határozatot.

**Lakhatási támogatás**

**9.§**

Az önkormányzat képviselő-testülete a lakhatáshoz kapcsolódó rendszeres kiadások viseléséhez, mint hulladékszállítási költség, víz- és csatornahasználati díj, villanyáram, gázfogyasztás költségeihez, (továbbiakban: lakhatási támogatás) települési támogatást nyújt a szociálisan rászoruló háztartások részére a háztartás tagjai által lakott lakás fenntartásával kapcsolatos rendszeres kiadások viseléséhez.

***10.§***

***(1)****Lakhatási támogatásra jogosult az a személy, akinek a háztartásában az egy főre jutó havi jövedelem nem haladja meg az öregségi nyugdíj mindenkori legkisebb összegének 250%-át, továbbá olyan háztartás esetében, ahol egyedülélő, nyugdíjas él a háztartásban az egy főre jutó havi jövedelem nem haladja meg a mindenkori öregségi nyugdíj mindenkori legkisebb összegének 300%-át, továbbá az adott lakásra vonatkozóan igazolnia kell a lakás jogos használatát.*

(2) Lakhatási támogatás ugyanazon lakásra csak egy jogosultnak állapítható meg, függetlenül a lakásban élő személyek és háztartások számától. A bekezdés alkalmazásában külön lakásnak kell tekinteni a társbérletet, az albérletet és a jogerős bírói határozattal megosztott lakás lakrészeit. Amennyiben több kérelem érkezik egy lakásra vonatkozóan az elbírálás érkezési sorrend alapján történik.

(3) A lakhatási támogatásra való jogosultság, az ellátást érintő lényeges változások esetében felülvizsgálható.

**11.§**

**(1)**A lakhatási támogatás összege havi 2.000,-Ft, folyósítása természetbeni formában történik a szolgáltató részére.

(2) A támogatás elsősorban természetben adható és az alábbi szervezetek részére kell folyósítani a következő sorrendben:

a) a kérelmező víz – és csatornadíj hátralékának mérséklése érdekében a szolgáltató részére;

b) a hulladékszállítási díj hátralék mérséklése érdekében a szolgáltató részére;

c) villanyáram számlahátralék esetén a szolgáltató részére;

d) gázszámla hátralék esetén a szolgáltató részére.

(3) A lakhatási támogatást egy évre kell megállapítani.

**12.§**

A lakhatási támogatás iránti kérelemhez csatolni kell a kérelmező által lakott lakásra, a lakcímével egyező fogyasztási helyre vonatkozó, a kérelmező nevére szóló, előző havi közüzemi számla másolatokat, továbbá a lakás jogos használatát igazoló dokumentumot (tulajdoni lap, bérleti szerződés.)

**Rendkívüli települési támogatások**

**Elhunyt személy eltemettetésének költségeihez való hozzájárulás, temetési támogatás**

**13.§**

**(1)**Az elhunyt személy eltemettetésének költségeihez való hozzájárulására igényelt rendkívüli települési támogatásra jogosult az eltemettető, ha életvitelszerűen Györtelek község közigazgatási területén él, és bejelentett lakcímmel rendelkezik, továbbá, ha az elhunyt személy, akinek az eltemettetéséről gondoskodik a község közigazgatási területén bejelentett lakcímmel rendelkezett, és életvitelszerűen a község közigazgatási területén élt.

(2) Az (1) bekezdésben meghatározott, elhunyt személy eltemettetésének költségeihez való hozzájárulására igényelt rendkívüli települési támogatás alkalmazása során szociálisan rászorult az, akinek a családjában az egy főre eső havi jövedelem nem haladja meg az öregségi nyugdíj mindenkori legkisebb összegének hétszeresét.

**(3)**Az elhunyt személy eltemettetésének költségeihez való hozzájárulására igényelt rendkívüli települési támogatás iránti kérelem az eltemettetés időpontját követő két hónapon belül nyújtható be.

**(4)**Az elhunyt személy eltemettetésének költségeihez való hozzájárulásra igényelt rendkívüli települési támogatás összege a mindenkori helyben szokásos, legolcsóbb temetés költségének 11 %-a. A helyben szokásos legolcsóbb temetés költségének összege a költségvetési rendeletben kerül meghatározásra.

(5) Az elhunyt személy eltemettetésének költségeihez való hozzájárulásra igényelt rendkívüli települési támogatás iránti kérelemhez mellékelni kell a halotti anyakönyvi kivonat másolatát, a temetés költségeiről a segélyt kérő nevére kiállított számlák eredeti példányát.

(6) Elhunyt    személy    eltemettetésének     költségeihez    való   hozzájárulásként rendkívüli települési támogatás nem állapítható meg annak az eltemettető személynek:

a)  aki a hadigondozásról szóló 1994. évi XLV. törvény alapján temetési hozzájárulásban részesül,

b) aki köztemetést vesz igénybe.

**Eseti támogatás**

**14.§**

A Képviselő-testület az e rendeletben meghatározottak szerint eseti jelleggel eseti rendkívüli települési támogatást (továbbiakban: eseti támogatást) nyújt a létfenntartást veszélyeztető rendkívüli élethelyzetbe került, valamint  időszakosan  vagy  tartósan  létfenntartási  gonddal  küzdő  családok,  illetve  személyek  részére elsősorban az Szt. 45.§ (3) bekezdésében meghatározott esetekben.

***15.§***

***(1)****Eseti támogatás állapítható  meg  annak  a  személynek  –  Elhunyt személy eltemettetésének költségeihez való hozzájárulásra vonatkozó   14.§-ban   foglalt kivétellel -, aki a 2.§ (1) bekezdés f-g)  pontja  szerint rendkívüli élethelyzetbe került vagy létfenntartási gonddal küzd, és a családjában az egy főre jutó havi nettó jövedelem nem haladja meg az öregségi nyugdíj mindenkori legkisebb összegének hétszeresét.*

*(2) Indokolt, rendkívüli, méltánylást igénylő esetben, a rendeletben nem szabályozott rendkívüli élethelyzetben lévő, vagy létfenntartási gonddal küzdő személy, család részére is megállapítható, az eset összes körülményeire tekintettel, az eseti támogatás.*

(3) A rendkívüli települési eseti támogatás iránti kérelemhez mellékelni kell a rendkívüli élethelyzetet, létfenntartási gondot igazoló bizonyítékokat.

(4)  A  kérelmező  és  a  vele  közös, egy  háztartásban  élő  családtagjai  számára  az  ugyanazon  rendkívüli   élethelyzetre   vagy   létfenntartási   gondra   való   hivatkozással   60   napon   belül  ismételten  benyújtott  kérelemre  vagy  hivatalból  indult  eljárásra eseti támogatás - a  elhunyt személy eltemettetésére igényelt települési támogatásra vonatkozó 9.§-ban  foglalt  kivétellel  - nem állapítható meg.

(5) Az eseti támogatás alkalmanként adható, egyszeri összege nem lehet kevesebb 5.000,-Ft-nál, és a segély összege nem haladhatja meg a 10.000,-Ft-ot. A támogatás, vagy annak egy része természetbeni ellátás formájában nyújtható, amennyiben a rendkívüli élethelyzet indokolja**.**

**(6) Az eseti támogatás összege:**

**a) 5000,-Ft, azaz ötezer forint, abban az esetben, *akinek családjában az egy főre jutó havi nettó jövedelem nem haladja meg az öregségi nyugdíj mindenkori legkisebb összegének (a továbbiakban: nyugdíjminimum) hétszeresét,***

**b) 7000,-Ft, azaz hétezer forint, abban az esetben, *akinek családjában az egy főre jutó havi nettó jövedelem nem haladja meg az öregségi nyugdíj mindenkori legkisebb összegének (a továbbiakban: nyugdíjminimum) hatszorosát.***

**c) 10.000,-Ft, azaz tízezer forint, abban az esetben, *akinek családjában az egy főre jutó havi nettó jövedelem nem haladja meg az öregségi nyugdíj mindenkori legkisebb összegének (a továbbiakban: nyugdíjminimum) ötszörösét.***

*(7)Az eseti rendkívüli települési támogatásra való jogosultság megállapítását a Képviselő-testület átruházza a Polgármesterre.*

**Közmű-visszakötési támogatás**

**16.§**

**(1)**Azon háztartások esetében, ahol a közmű kikapcsolásra került, az önkormányzat képviselő-testülete egyszeri alkalommal közmű-visszakötési támogatást biztosíthat kérelemre a feltételek fennállása esetén.

**(2)**A közmű-visszakötési támogatás összege a visszakötési díj összegének 30%-a.

(3) A támogatás megállapításának feltétele, hogy ***a kérelmező családjában az egy főre jutó havi nettó jövedelem nem haladja meg az öregségi nyugdíj mindenkori legkisebb összegének (a továbbiakban: nyugdíjminimum) öt és félszeresét.***

**17.§**

**(1)**A kérelmezőnek a kérelemhez csatolnia kell a szolgáltatóval kötött visszakötési megállapodást, vagy az arról szóló igazolást. Az igazolásnak, megállapodásnak tartalmaznia kell a visszakötés díját annak érdekében, hogy a támogatás összege megállapítható legyen. Ennek hiányában nem állapítható meg a támogatás.

**(2)**Nem állapítható meg a támogatás azon kérelmezőnek, akinek szabálytalan közműhasználat miatt, vagy bűncselekmény, vagy szabálysértés, vagy egyéb jogellenes tevékenysége miatt került kikapcsolásra a közmű. Ezt a tényt a hivatal ellenőrzi a vonatkozó, ügyfél által rendelkezésre bocsájtott jegyzőkönyv, vagy az illetékes szerv megkeresése útján.

**Gyermek és fiatal felnőtt rászorultságára tekintettel igényelt rendkívüli települési támogatás**

18.§

(1) **A gyermek és fiatal felnőtt rászorultságára tekintettel igényelt rendkívüli települési támogatás***adható annak a gyermeknek, fiatal felnőttnek,*

***a) akinek családjában az egy főre jutó havi nettó jövedelem nem haladja meg az öregségi nyugdíj mindenkori legkisebb összegének (a továbbiakban: nyugdíjminimum) hétszeresét, ÉS***

*b) akinek a   családja gyermek születése, vagy a gyermek, fiatal felnőtt középiskolai, vagy felsőoktatási beiskolázása miatt került rendkívüli élethelyzetbe, és emiatt szorul anyagi segítségre (továbbá a gyermek tartósan beteg, elemi kár, beiskolázás), további feltétel, hogy a Gyvt. szerinti rendszeres gyermekvédelmi kedvezményre való jogosultság nem áll fent. A 2.§ (1) bekezdés f)-g) pontjaiban foglalt rendelkezések irányadóak, alkalmazandóak az előbbi helyzet meghatározására vonatkozóan.*

*(2) A gyermek és fiatal felnőtt rászorultságára tekintettel igényelt rendkívüli települési támogatás évente egy alkalommal adható, melynek összege:*

*a) középiskolai beiskolázási támogatás esetén 20.000,-Ft gyermekenként,*

*b) felsőoktatási beiskolázás esetén 30.000,- forint gyermekenként,*

*c) születés esetében 15.000,- forint.*

(3) A támogatás iránti kérelem benyújtása a (2) bekezdés a-b) pontjaiban meghatározott esetekben minden év augusztus 15. napjától szeptember 30. napjáig terjedő időszakban lehetséges, a (2) bekezdés c) pontja esetében a születést követő három hónapon belül lehetséges a kérelem benyújtása. A határidő jogvesztő.

**19.§**

 (1) A támogatás iránti kérelem mellé csatolni kell az oktatási intézmény igazolását a nappali oktatás munkarendje szerint fennálló tanulói vagy hallgatói jogviszonyról, születés esetén pedig a születési anyagkönyvi kivonat másolatát.

(2) A beiskolázási támogatás esetén további feltétel, hogy a gyermek, fiatal felnőtt nappali tagozaton tanulmányokat folytató kiskorú, vagy nappali tagozaton középfokú tanulmányokat folytató nagykorú: legfeljebb a 23. életéve betöltéséig; vagy a nappali tagozaton felsőfokú tanulmányokat folytató nagykorú:legfeljebb a 25. életéve betöltéséig.

(3) A gyermek és fiatal felnőtt rászorultságára tekintettel igényelt, és nyújtott rendkívüli települési támogatás megállapítása esetében  a  támogatást  a  gyermekre,  illetve  a  fiatal  felnőttre  kell  megállapítani,  és  a  törvényes  képviselőjének,  illetve  a  fiatal  felnőttnek  kell  folyósítani.

**Köztemetés**

**20. §**

**(1)** A polgármester kérelemre a köztemetés összegének megtérítését csökkentheti vagy elengedheti, ha  az eltemettető  családjában nincs vagyon és az egyéb forrásból származó egy főre jutó nettó havi jövedelem a mindenkori legkevesebb öregségi nyugdíj kétszeresét, egyedülálló esetén két és félszeresét nem haladja meg.

**65. éven felüliek támogatása**

**21.§**

**(1)** A  község közigazgatási területén életvitelszerűen élő, bejelentett lakcímmel, vagy tartózkodási hellyel rendelkező,  65. életévüket betöltött személyek részére, az idősek napja alkalmából a képviselő-testület évente egyszer, 5.000- forint értékű támogatást biztosíthat természetbeni, vagy pénzbeli formában, abban az esetben, ***ahol a 65. életévet betöltött személy családjában az egy főre jutó havi nettó jövedelem nem haladja meg az öregségi nyugdíj mindenkori legkisebb összegének (a továbbiakban: nyugdíjminimum) hétszeresét.***

**(2)**Az (1) bekezdésben megállapítható támogatás nyújtható kérelemre, vagy hivatalból. A támogatás megállapítása függ az önkormányzat mindenkori rendelkezésére álló, e célra fordítható előirányzatának erejéig**.**

(3) A támogatás megállapításánál 65. éven felülinek minősül az, aki tárgyév szeptember 30. napjáig betölti a 65. életévét.

(4) A 65 éven felüliek támogatása iránti kérelem benyújtásának határideje minden év- tárgyév- szeptember 20. napja. A határidő jogvesztő.

**Karácsonyi támogatás**

**22.§**

(1) Az önkormányzat képviselő-testülete a községben életvitelszerűen élő, bejelentett lakcímmel rendelkező családokat évente egyszer karácsonyi támogatásban- természetbeni formában, például tartós élelmiszer támogatásban, és/vagy pénzbeli formában-  részesítheti, az önkormányzat erre a célra fordítható, rendelkezésre álló előirányzatának erejéig. A támogatás összege 10.000,-Ft/ család.

(2) A karácsonyi támogatás megállapításának feltétele, hogy az ***családban az egy főre jutó havi nettó jövedelem nem haladja meg az öregségi nyugdíj mindenkori legkisebb összegének (a továbbiakban: nyugdíjminimum) nyolcszorosát.***

(3) A karácsonyi támogatás iránti kérelem benyújtásának határideje minden év- tárgyév- november 1. - november 30. közötti időszak. A határidő jogvesztő.

**23.§**

**A rendeletet hatályba lépését követően indult, illetve a folyamatban lévő ügyekben kell alkalmazni.**

**24. §**

Ez a rendelet a kihirdetését követő első napon lép hatályba.

**25 .§**

 A rendelet hatályba lépésével egyidejűleg hatályát veszti az 5/2015. (II.26.) önkormányzati rendelet.

**Halmi József                                                                            dr. Sipos Éva**

**polgármester                                                                                    jegyző**